
OAJ:N PETÄJÄVEDEN PAIKALLISYHDISTYKSEN SÄÄNNÖT


NIMI, TARKOITUS JA TOIMINTA

1 §

Yhdistyksen nimi on OAJ:n Petäjävedenn paikallisyhdistys. Yhdistyksen kotipaikka on Petäjävesi.

Yhdistys kuuluu jäsenenä alueensa alueyhdistykseen ja Opetusalan Ammattijärjestö OAJ, Undervisningssektorns Fackorganisation ry:een, josta näissä säännöissä käytetään nimitystä järjestö.

Tämän lisäksi yhdistys kuuluu jäsenenä varhaiskasvatuksen, yleissivistävän suomen- ja ruotsinkielisen opetuksen, ammatillisen opetuksen ja korkeakouluopetuksen piirissä toimivien jäsentensä osalta seuraaviin yhdistyksiin:

Aikuisopettajien liitto AKOL ry,
Ammatillisten oppilaitosten ja ammattikorkeakoulujen opettajat ja asiantuntijat AO ry,
Koulutuksen esihenkilöt ja asiantuntijat KEA ry,
KSOLLI ry,
SKO - Suomen korkeakoulujen ja toiseen asteen opettajat ry,
Suomen musiikin- ja taideopettajien liitto SMOL ry,
TOOL ry,
Varhaiskasvatuksen Opettajien Liitto VOL ry ja
Yliopistojen opetusalan liitto YLL ry.

2 §

Yhdistyksen tarkoituksena on toimia

1. jäsenten oikeudellisen aseman turvaamiseksi, yleisen taloudellisen ja sosiaalisen aseman sekä työolosuhteiden parantamiseksi
2. opetusalan, eli kasvatus-, koulutus- ja tutkimusalan, ja sen jäsenistön ammattitaidon kehittämiseksi
3. jäsenten ammatillisten ja yhteiskunnallisten vaikutusmahdollisuuksien kehittämiseksi
4. hyvän yhteishengen sekä yhteenkuuluvuuden edistämiseksi opetusalalla toimivien keskuudessa
5. opetusalalla toimivien työhyvinvoinnin ja -turvallisuuden edistämiseksi
6. jäsentensä muodostamien pedagogisten kerhojen tai yhdistysten toiminnan tukemiseksi.

3 §

Tarkoituksensa toteuttamiseksi yhdistys

1. valvoo ja hoitaa paikallista sopimusedunvalvontaa ja vaikuttamistoimintaa
2. tukee järjestön neuvottelu-, sopimus- ja vaikuttamistoimintaa
3. tekee esityksiä ja aloitteita sekä antaa lausuntoja
4. järjestää tapahtumia, kokouksia ja koulutuksia
5. voi järjestää jäsenilleen juhlia, kilpailuja, retkiä, opintomatkoja sekä kulttuuri- ja liikuntatapahtumia
6. huolehtii viestinnästä jäsenille, sidosryhmille ja tiedotusvälineille sekä voi harjoittaa julkaisutoimintaa
7. valtuuttaa järjestön kantamaan yhdistyksen jäsenmaksuja ja voi suorittaa varojen keräystä, ottaa vastaan lahjoituksia ja testamentteja, omistaa toimintansa kannalta tarpeellista kiinteää omaisuutta sekä järjestää arpajaisia.

JÄSENET

4 §

Yhdistyksen jäsenenä voi olla yhdistyksen toiminta-alueella järjestön edustamalla opetusalalla työskentelevä henkilö, opetusalan edunvalvontatyössä toimiva henkilö tai opetusalalle kelpoinen henkilö.

5 §

Yhdistyksen hallitus hyväksyy jäsenet.

Jäsenyyttä hakeneella on oikeus saattaa jäsenyyttä koskeva päätös yhdistyksen kokouksen ratkaistavaksi sille osoitetulla valituskirjelmällä 30 vuorokauden kuluessa päätöksen tiedoksisaannista jättämällä valituskirjelmä mainitussa ajassa hallitukselle.

Yhdistys pitää jäsenistään jäsenluetteloa.

6 §

Jäsenen, joka haluaa erota yhdistyksestä, on tehtävä ilmoitus eroamisesta kirjallisesti yhdistyksen hallitukselle tai puheenjohtajalle tai ilmoitettava eroamisesta yhdistyksen kokouksessa pöytäkirjaan merkittäväksi. 

Eroavan jäsenen oikeudet ja velvollisuudet lakkaavat eroilmoitusta seuraavan kalenterikuukauden alusta.

7 §

Jäsenen erottamisesta on voimassa, mitä yhdistyslaissa on säädetty. Tämän lisäksi voidaan erottaa jäsen, joka toimii yhdistyksen tarkoitusta vastaan, eikä saamastaan huomautuksesta huolimatta täytä yhdistyksen määräämiä velvollisuuksia.

Erottamisen suorittaa hallitus. Erotetulla jäsenellä on oikeus saattaa erottamispäätös yhdistyksen kokouksen ratkaistavaksi sille osoitetulla valituskirjelmällä 30 vuorokauden kuluessa erottamispäätöksen tiedoksisaannista jättämällä valituskirjelmä mainitussa ajassa hallitukselle.

Jos jäsen jättää jäsenmaksunsa kolmelta kuukaudelta maksamatta, yhdistys voi katsoa jäsenen eronneeksi.

Eronneella tai erotetulla jäsenellä ei ole oikeutta yhdistyksen varoihin.

8 §

Jäseneksi hyväksytty henkilö kuuluu yhdistykseen, kunnes hän eroaa, hänet erotetaan tai hänet katsotaan eronneeksi.

9 §

Jäsen suorittaa yhdistykselle yhdistyksen syyskokouksen määräämän kalenterikuukausittain määräytyvän varsinaisen jäsenmaksun. Jäsenmaksuun tulee sisältyä myös järjestön jäsenmaksu ja jäsenmaksu niille 1 §:ssä mainituille yhdistyksille, joiden jäsenyyteen jäsen kuuluu. 

Varsinainen jäsenmaksu määräytyy yhdistyksen syyskokouksen päätöksen mukaisesti prosentuaalisena osuutena jäsenen ennakonpidätyksen alaisista kokonaisansioista. Jäsenet, joilla ei ole ansiotuloja, maksavat itse järjestön päättämän euromääräisen jäsenmaksun.

Varsinaisen jäsenmaksun lisäksi jäsen on velvollinen suorittamaan yhdistyksen kokouksen päättämän mahdollisen ylimääräisen jäsenmaksun.

10 §

Yhdistys suorittaa järjestölle sen päättämät jäsenmaksut ja 1 §:ssä mainituille yhdistyksille niiden jäsenilleen päättämät jäsenmaksut.

EDUSTUS MUISSA YHDISTYKSISSÄ

11 §

Yhdistyksellä on oikeus lähettää 1 §:ssä mainittujen yhdistysten kokouksiin niiden sääntöjen mukaan määräytyvä määrä edustajia.

HALLINTO

12 §

Yhdistyksen toimielimiä ovat yhdistyksen kokoukset ja hallitus.

13 §

Jäsenet käyttävät päätösvaltaansa yhdistyksen kokouksissa.

Varsinaisia kokouksia pidetään vuosittain kaksi: kevätkokous helmi-huhtikuussa ja syyskokous syys-marraskuussa.

Ylimääräinen yhdistyksen kokous pidetään tarvittaessa.

Yhdistyksen kokouksen voi pitää hallituksen niin päättäessä ilman kokouspaikkaa. Yhdistyksen kokoukseen voi osallistua hallituksen niin päättäessä myös tietoliikenneyhteyden tai muun teknisen apuvälineen avulla kokouksen aikana.

14 §

Yhdistyksen kevätkokouksessa päätetään seuraavat asiat:

I   Kokouksen järjestäytyminen

1. Valitaan kokouksen puheenjohtaja ja sihteeri
2. Valitaan pöytäkirjantarkastajat ja ääntenlaskijat
3. Todetaan kokouksen laillisuus ja päätösvaltaisuus
4. Hyväksytään kokouksen työjärjestys

II   Varsinaiset kokousasiat

5. Käsitellään hallituksen laatima vuosikertomus
6.  Käsitellään yhdistyksen tilit edelliseltä kalenterivuodelta ja toiminnantarkastuskertomus sekä päätetään tilinpäätöksen vahvistamisesta ja vastuuvapauden myöntämisestä
7. Käsitellään muut kokouskutsussa mainitut asiat

Yhdistyksen syyskokouksessa päätetään seuraavat asiat:

I   Kokouksen järjestäytyminen

1. Valitaan kokouksen puheenjohtaja ja sihteeri
2. Valitaan pöytäkirjantarkastajat ja ääntenlaskijat
3. Todetaan kokouksen laillisuus ja päätösvaltaisuus
4. Hyväksytään kokouksen työjärjestys

II   Varsinaiset kokousasiat

5. Hyväksytään yhdistyksen toimintasuunnitelma seuraavaksi kalenterivuodeksi
6. Määrätään hallituksen puheenjohtajan ja muiden jäsenten kokouspalkkiot ja matkakorvaukset sekä toiminnantarkastajien palkkiot seuraavaksi kalenterivuodeksi
7. Määrätään jäseniltä kannettavien jäsenmaksujen suuruus ja kantotapa seuraavaksi kalenterivuodeksi
8. Hyväksytään yhdistyksen talousarvio seuraavaksi kalenterivuodeksi
9. Valitaan hallituksen puheenjohtaja kahdeksi seuraavaksi kalenterivuodeksi
10. 
 Valitaan hallituksen jäsenet erovuoroisten tilalle ja näiden mahdolliset henkilökohtaiset varajäsenet seuraavaksi kahdeksi kalenterivuodeksi
11. Valitaan edustajat ja varaedustajat 1 §:ssä mainittujen yhdistysten kokouksiin
12. Valitaan 1–2 toiminnantarkastajaa ja varatoiminnantarkastaja tarkastamaan seuraavan kalenterivuoden tilejä ja hallintoa

13. Käsitellään muut kokouskutsussa mainitut asiat

15 §

Yhdistyksen kokoukset kutsuu koolle hallitus.

Kutsu yhdistyksen varsinaiseen kokoukseen on lähetettävä vähintään kymmenen (10) päivää ennen kokousta yhdistyksen jäsenille sähköpostitse tai kirjeillä. Kutsu ylimääräiseen yhdistyksen kokoukseen toimitetaan samalla tavalla, mutta vähintään viisi (5) päivää ennen kokousta.

Kokouskutsussa voidaan edellyttää ennakkoilmoittautumista kutsussa mainittuun ajankohtaan mennessä.

Mikäli yhdistyksen jäsen haluaa saada jonkin asian yhdistyksen varsinaisessa kokouksessa käsiteltäväksi, on se esitettävä perusteluineen kirjallisesti hallitukselle kevätkokoukseen joulukuun loppuun ja syyskokoukseen elokuun loppuun mennessä.

Mikäli yhdistyksen kokous niin päättää tai hallitus katsoo siihen olevan aihetta taikka vähintään 1/10 yhdistyksen äänioikeutetuista jäsenistä sitä ilmoittamansa asian käsittelyä varten vaatii, hallituksen on kutsuttava koolle yhdistyksen ylimääräinen kokous.

16 §

Hallitukseen kuuluu hallituksen puheenjohtaja ja 6-8 jäsentä.

Jokaiselle jäsenelle puheenjohtajaa lukuun ottamatta voidaan valita henkilökohtainen varajäsen.

Hallitus valitsee keskuudestaan varapuheenjohtajan.

Hallituksen puheenjohtajan, jäsenen ja varajäsenen toimikausi on kaksi kalenterivuotta. Jäsenistä ja varajäsenistä puolet eroaa vuosittain. Ensimmäisenä vuonna erovuoroisuuden määrää arpa.

17 §

Hallitus kokoontuu puheenjohtajan tai hänen estyneenä ollessaan varapuheenjohtajan kutsusta kokouksiin, joita pidetään tarpeen mukaan.

Kokous on päätösvaltainen, jos puheenjohtajan tai varapuheenjohtajan lisäksi vähintään puolet hallituksen jäsenistä on läsnä.

Hallituksen on toiminnassaan tasapuolisesti edistettävä koko yhdistyksen jäsenistön parasta ja otettava huomioon opetusalan asiantuntemus.

18 §

Hallituksen tehtävänä on

1. hoitaa yhdistyksen asioita ja johtaa sen toimintaa yhdistyslain ja yhdistyksen sääntöjen mukaisesti
2. edustaa yhdistystä ja vastata sen taloudenhoidosta
3. valmistella yhdistyksen kokouksissa käsiteltävät asiat ja kutsua koolle yhdistyksen kokoukset
4. panna toimeen yhdistyksen kokousten sekä järjestön ja alueyhdistyksen päätökset
5. hyväksyä ja erottaa yhdistyksen jäsenet
6. pitää yhdistyksen jäsenluetteloa
7. huolehtia yhdistyksen kertomusten ja tilien laatimisesta sekä tilien tarkastuttamisesta
8. päättää yhdistyksen omaisuuden myymisestä, vaihtamisesta ja kiinnittämisestä
9. ottaa ja erottaa yhdistyksen toimihenkilöt, määrätä heidän tehtävänsä ja talousarvion puitteissa sopia heidän palkkansa ja palkkionsa
10. huolehtia jäsenmaksujen suorittamisesta järjestölle ja alueyhdistykselle
11. asettaa tarvittaessa yhdistyksen eri tehtäviä varten jaostot ja toimikunnat
12. antaa järjestölle ja alueyhdistykselle niiden pyytämät tiedot
13. suorittaa muut yhdistyksen ja järjestön edellyttämät tehtävät.

NIMEN KIRJOITTAMINEN

19 §

Yhdistyksen nimen kirjoittaa hallituksen puheenjohtaja ja varapuheenjohtaja yhdessä tai toinen heistä yhdessä sihteerin tai hallituksen valitseman muun toimihenkilön kanssa.

JÄSENÄÄNESTYS

20 §

Yhdistyksen hallitus voi tarvittaessa toimeenpanna neuvoa-antavan jäsenäänestyksen.

MUITA MÄÄRÄYKSIÄ

21 §

Äänivaltaa yhdistyksen kokouksissa käyttävät yhdistyksen jäsenet, joilla kullakin on kokouksessa yksi ääni, jota ei voi valtakirjalla siirtää toiselle.

Yhdistyksen kokouksissa päätökseksi tulee, ellei näissä säännöissä ole toisin määrätty, se mielipide, jota on kannattanut yli puolet äänestyksessä annetuista äänistä. Äänten mennessä tasan ratkaisee vaalissa ja suljetussa äänestyksessä arpa, muissa asioissa se mielipide, jota kokouksen puheenjohtaja ilmoittaa kannattavansa.

22 §

Yhdistyksen luottamustehtävään voidaan valita jäsenmaksunsa maksanut yhdistyksen jäsen.

Hallituksen puheenjohtajan, hallituksen jäsenen, varajäsenen tai muuhun luottamustehtävään valitun toimikausi kestää toimikauden loppuun asti, ellei hän sitä ennen eroa tai tule erotetuksi yhdistyksen jäsenyydestä.

Mikäli yhdistyksen luottamustehtävään valittu siirtyy päätoimiseksi katsottavaan tehtävään järjestön jäsenyysehtojen ulkopuolelle, hän ei voi hoitaa yhdistyksen luottamustehtävää.

23 §

Yhdistyksen toiminta- ja tilikausi on kalenterivuosi. Tilit päätetään 31. päivänä joulukuuta.

Toiminnantarkastajien tulee suorittaa talouden ja hallinnon tarkastus sekä luovuttaa kirjallinen toiminnantarkastuskertomus yhdistyksen hallitukselle viimeistään kaksi viikkoa ennen sitä yhdistyksen kokousta, jossa tilinpäätös on esitettävä vahvistettavaksi.

24 §

Yhdistys noudattaa toiminnassaan myös järjestön sääntöjä ja ohjeita.

25 §

Yhdistyksen kieli on suomi.

SÄÄNTÖJEN MUUTTAMINEN JA YHDISTYKSEN PURKAMINEN

26 §

Näiden sääntöjen muuttamiseen vaaditaan varsinaisessa tai ylimääräisessä yhdistyksen kokouksessa vähintään kahden kolmasosan (2/3) enemmistö annetuista äänistä.

27 §

Yhdistys voidaan purkaa samoin edellytyksin kuin sääntöjen muuttamisesta on edellisessä pykälässä määrätty.

28 §

Ehdotuksen sääntöjen muuttamiseksi ja yhdistyksen purkamiseksi voi tehdä järjestö, yhdistyksen hallitus tai yhdistyksen jäsen.

29 §

Näiden sääntöjen muuttamiseen vaaditaan järjestön hyväksyminen.

30 §

Yhdistyksen purkautuessa tai sen tullessa lakkautetuksi annetaan sen omaisuus sen jälkeen, kun mahdolliset velat on maksettu, Opetusalan Ammattijärjestö OAJ, Undervisningssektorns Fackorganisation ry:lle käytettäväksi opetusalan ammattiyhdistystoiminnan tukemiseen tai näiden sääntöjen 2 §:ssä mainitun tarkoituksen edistämiseen yhdistyksen toiminta-alueella.

